b'\n_START_ARTICLE_\nGramofonska plo\xc5\xa1\xc4\x8da\n_START_PARAGRAPH_\nGramofonska plo\xc5\xa1\xc4\x8da (tudi fonografska plo\xc5\xa1\xc4\x8da, vinilna plo\xc5\xa1\xc4\x8da ali preprosto plo\xc5\xa1\xc4\x8da) je analogni nosilec zvoka okroglo-plo\xc5\xa1\xc4\x8date oblike, v katerem je odtisnjen spiralni utor, ki se za\xc4\x8denja na periferni strani in kon\xc4\x8duje v sredi\xc5\xa1\xc4\x8du plo\xc5\xa1\xc4\x8de. Gramofonske plo\xc5\xa1\xc4\x8de so bile prvi tehnolo\xc5\xa1ki izdelek, namenjen reprodukciji glasbe za osebne potrebe. V mno\xc5\xbei\xc4\x8dni uporabi so bile ve\xc4\x8dino 20. stoletja. Ob za\xc4\x8detkih proizvodnje, leta 1900, so bile zamenjava za fonografske cilindre, njihova priljubljenost pa je upadla konec 80-ih let 20. stoletja, ko so na trg pri\xc5\xa1li digitalni zvo\xc4\x8dni mediji. Kljub temu jih tudi v tretjem tiso\xc4\x8dletju \xc5\xa1e vedno izdelujejo, z njimi pa trgujejo predvsem avdiofili._NEWLINE_Izraz LP (\xc2\xbblong play\xc2\xab) plo\xc5\xa1\xc4\x8da se nana\xc5\xa1a na plo\xc5\xa1\xc4\x8de, pri katerih lahko posnetek izvirnega zvoka poslu\xc5\xa1amo pri 33 obratih plo\xc5\xa1\xc4\x8de v minuti LP 33 rpm oziroma 33 1/3 rpm (angle\xc5\xa1ko:\xc2\xa0\xc2\xbbrevolutions per minute\xc2\xab\xc2\xa0= obratov na minuto). Ostale oznake 16 rpm, 45 rpm in 78 rpm se nana\xc5\xa1ajo na druga\xc4\x8dne hitrosti in nimajo oznake\xc2\xa0\xc2\xbbLP\xc2\xab. Pred letom 1950 so bile plo\xc5\xa1\xc4\x8de izdelane iz materiala \xc5\xa1elak, kasneje pa bile so ve\xc4\x8dinoma izdelane iz polivinilklorida (PVC), od tod tudi ime vinilna plo\xc5\xa1\xc4\x8da oziroma vinilka.'